
Pilotski projekt na ravni osnovne šole
Predlog za šolsko leto 2014/15



Cilji projekta

1) približati staro glasbo učencem 3. triade osnovnih šol
2) seznaniti učence s staro glasbo – obdobji, inštrumenti, historično izvajalsko prakso
3) širjenje zavesti o glasbeni kulturni dediščini 
3) obeleževanje evropskega dneva stare glasbe (21.3), ki je pod pokroviteljstvom Unesca
4) spodbuditi zanimanje za glasbo iz različnih obdobij in s tem poznavanje in prepoznavanje domače in svetovne kulturne dediščine
5) trajnostna skrb za nesnovno in premično kulturno dediščino


Izvedba

Projekt bomo izvajali v obliki
· delavnic,
· ekskurzij (s pedagogi ali starši znotraj mreže MACCSEE)
· obiskov koncertov (neposredna komunikacija z umetniki, ki nastopijo na festivalu Seviqc Brežice, pogovor z umetnikom pred koncertom o njegovi karieri, delu in ogled njegovih instrumentov) v povezavi s starši, ker je festival v času šolskih počitnic, in
· tekmovanja.


	Delavnica 1: Predstavitve instrumentov

	Umetnik v obliki učne ure predstavi svoj instrument s predavanjem in igro nanj ter razloži zgodovinska obdobja, v katerem je bil ta instrument v rabi. Učenci se pobliže seznanijo s tehniko igranja in izvajalsko prakso historičnih obdobij in lahko v omejenem obsegu tudi zaigrajo nanj.
Kot izvajalce (predavatelje) bomo povabili slovenske umetnike stare glasbe.

	Delavnica 2: Historični ples

	Delavnica historičnega plesa (baroka ali renesanse) s plesalko in glasbenikom. Predstavitev obdobja, plesa, glasbe in umestitev plesne umetnosti v širši zgodovinski socio-kulturni kontekst. 

	Delavnica 3: Rokopisi in tisk

	Udeleženci bi 
· izdelovali kopije starih rokopisov pred izumom tiska, kjer bi se seznanili z načinom zapisovanja notnih tekstov (nevme, note, ilustracije)
· napravili maketo tiskarskega stroja in izvedli postopek obeh vrst tiskov, oziroma se praktično seznanili z izvedbo: premični sestavljivi znaki, bakrorez
Kot svetovalce in predavatelje bomo vključili strokovnjake s področja muzikologije in tiska.

	Delavnica 4: Opera

	Udeleženci bi izdelovali makete odrov (npr. Teatro Olimpico Vicenza) in kulis baročne opere (mehanizem in raba), še posebej od začetka nastanka opere (1597) do konca 17. stoletja. Kot svetovalce in predavatelje bomo vključili scenske operne strokovnjake.

	Delavnica 5: Instrumenti

	Udeleženci bi izdelovali replike instrumentov.
Kot svetovalce in predavatelje bomo vključili evropske izdelovalce historičnih instrumentov.

	Delavnica 6: Gradovi in glasba

	Predstavitev slovenskih gradov kot prizorišč kulturnih dogodkov in njihova povezava z glasbo nekoč in danes
Kot svetovalce in predavatelje bomo vključili slovenske kastelologe in ljudi, ki se v praksi ukvarjajo s skrbjo za gradove in njihovo revitalizacijo.

	Tekmovanje
	V sodelovanju s pedagogi (npr. Zavod za šolstvo, Ministrstvo za šolstvo) in univerzitetno stroko (npr. Oddelek za muzikologijo na FF) bomo pripravili vprašalnike. Izvedba je tudi v sodelovanju med glasbenimi in osnovnimi šolami (razbremenitev pedagogov OŠ, vključevanje strokovno bolj podkovanih pedagogov GŠ). Vprašalniki bi bili večstopenjski, oziroma vedno bolj zahtevni. Namen ni izločevalna tekmovalnost, ampak utrjevanje zainteresiranih skupin znotraj učencev OŠ in deloma tudi GŠ. Vsi učenci GŠ so tudi učenci OŠ, pri tem tekmovanju bi bilo vodilo, da se vključujejo tudi tisti učenci OŠ, ki iz bilo katerih razlogov ne obiskujejo GŠ, imajo pa glasbo radi.

Vprašanja bi zadevala glasbeno zgodovino, osebne zgodbe znanih umetnikov iz preteklosti (za vzor), razvoj glasbenih oblik, stilov in instrumentov. Namen je doseči splošno razumevanje tistega, kar se sliši na koncertih, ne pa glasbene izobrazbe.

Tekmovanje bi slonelo na modelu tekmovati sam s sabo (se boljšati, vedeti več), manj pa na tekmovanju s soudeleženci tekmovanja (izločevalno).

Tekmovanje bi lahko z OŠ razširili tudi na srednje šole, predvsem gimnazije.

Kot dodatno možnost lahko izpostavimo
· Vključitev znanja o stari glasbi v obstoječa tekmovanja (Vesela šola, ena od tekmovalnih tem je tudi Unesco, morda se lahko vključi še glasba kot kulturna dediščina) 
· Vključitev delavnic v program Unesco taborov (vsebine projekta se lahko vključijo v že obstoječe projekte UNESCA za mlade – Unesco tabore, art campe, izobraževanja in delavnice)



Pilotsko bi to lahko v šolskem leto 2014/15 izvajali znotraj Slovenije, za šolsko leto 2015/16 pa se utegnejo (prijave na mednarodne razpise, kjer nastopamo tako kot prijavitelj kot pridruženi partner) pokazati možnosti, da projekt iz Slovenije razširimo še na območje sosednjih držav (Italija, Avstrija, Madžarska, Hrvaška) in tudi na širše območje jugovzhodne Evrope (trikotnik Slovenija-Romunija-Grčija)














